和路秋懷三十韻
作者：劉摰
朝代：宋

paragraphs: 天地炎氛退，江湖顥氣凉。
西風來沆碭，久客興徜徉。
夜匝鳥南樹，心驚鴈北方。
乍因鱸感慨，肯爲鵩憂傷。
縱步青笻杖，投詩古錦囊。
精熒籬下蓓，狼籍沼中香。
妙理晞莊達，衰歌笑楚狂。
是非來衮衮，光景去堂堂。
别浦丹楓老，閑園碧草芳。
林顛蟬嘒急，霄路鳥飛長。
曉露清饒月，晴雲暖護霜。
琴中知水意，樓上得山光。
桂長金波外，槎沿玉漢傍。
江天晚搖落，澤國少凶荒。
竭作趨川壟，歡言治圃場。
神祠鼓遞響，社甕酒初嘗。
自昔悲時節，閑愁滿肺腸。
宋生辭辨屈，寧子意歌商。
代謝惟寒暑，平均彼昊蒼。
放情羣鹿豕，度德負簪裳。
致主深慚尹，汪陂又愧黄。
無功可銘鼎，有學不鍼肓。
賦興須潘子，詩懷勗謝郎。
雖欣去酷吏，更憶舞商羊。
不解葵傾日，寧忘鶴返鄉。
錦封西澤鯉，珠剖北山梁。
塞馬難前慮，江鷗肯下翔。
無爲澤邊悴，更賣橐中裝。
朝野多閑暇，洪纖遂樂康。
何時放歸櫓，大艑水中央。